MT Il-Ġurnal Uffiċjali tal-Unjoni Ewropea L 121/1

REGOLAMENT TAL-KUMMISSJONI (UE) 2018/685

tat-3 ta’ Mejju 2018

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-abamektina, il-birra, il-fluwopiram, il-fluksapiroksad, l-idrażid malejku, it-trab taż-żerriegħa tal-mustarda u t-teflutrin f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikulari l-Artikolu 5(1) u l-Artikolu 14(1)(a) tiegħu,

Billi:

(1) Il-livelli massimi ta’ residwi (MRLs) għall-abamektin u għall-idrażid malejku kienu stabbiliti fl-Anness II tar-Regolament (KE) Nru 396/2005. Għall-fluwopiram, il-fluksapiroksad u t-teflutrin l-MRLs kienu stabbiliti fil-Parti A tal-Anness III ta’ dak ir-Regolament. Għall-birra u t-trab taż-żerriegħa tal-mustarda ma kinux ġew stabbiliti MRLs speċifiċi u l-anqas ma kienu inklużi fl-Anness IV ta’ dak ir-Regolament, u għalhekk japplika l-valur prestabbilit ta’ 0,01 mg/kg stabbilit fl-Artikolu 18(1)(b) tiegħu.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva abamektina fuq il-banana, ġiet ippreżentata applikazzjoni skont l-Artikolu 6(1) tar-Regolament (KE) Nru 396/2005 għal modifika fl-MRLs eżistenti.

(3) Fir-rigward tal-fluwopiram, tressqet applikazzjoni bħal din għall-burdlieqa. Fir-rigward tal-fluksapiroksad, tressqet applikazzjoni bħal din għal “ħxejjex tropikali mill-għeruq u t-tuberi”, “ħxejjex oħra tal-għeruq u tat-tuberi minbarra l-pitravi taz-zokkor”, basal tar-rebbiegħa, “Brassica li tagħmel il-fjuri”, Brussels sprouts, kaboċċa bir-ras, “ħass u ħxejjex oħrajn tal-insalata”, spinaċi u weraq simili”, witloof/indivja tal-Belġju, “ħxejjex aromatiċi u fjuri li jittieklu”, qaqoċċ, kurrat, “infużjonijiet erbali minn għeruq”, “ħwawar tal-għeruq u tar-riżomi” u għeruq taċ-ċikwejra. Fir-rigward tat-teflutrin, tressqet applikazzjoni bħal din għall-karrotti.

(4) Skont l-Artikolu 6(2) u (4) tar-Regolament (KE) Nru 396/2005 tressqet applikazzjoni għall-użu tal-fluksapiroksad fuq il-frott taċ-ċitru. L-applikant isostni li l-użi awtorizzati ta’ dik is-sustanza fuq dawk l-għelejjel fil-Brażil iwasslu għal residwi ogħla mill-MRLs stabbiliti fir-Regolament (KE) Nru 396/2005, u li huma meħtieġa MRLs ogħla sabiex jiġu evitati l-ostakli kummerċjali għall-importazzjoni ta’ dawk l-għelejjel.

(5) Skont l-Artikolu 8 tar-Regolament (KE) Nru 396/2005, dawk l-applikazzjonijiet ġew evalwati mill-Istati Membri konċernati u r-rapporti ta’ evalwazzjoni ntbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel, minn hawn ’il quddiem (“l-Awtorità”), ivvalutat l-applikazzjonijiet u r-rapporti ta’ evalwazzjoni, u eżaminat b’mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar l-MRLs proposti (2). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(7) Fl-opinjonijiet motivati tagħha, l-Awtorità kkonkludiet li, rigward l-użu tal-fluksapiroksad fuq il-frott taċ-ċitru, id-dejta ppreżentata ma kinitx biżżejjed sabiex tistabbilixxi MRL ġodda għall-grupp kollu kemm hu. Madankollu, f’konformità mal-linji gwida eżistenti tal-Unjoni dwar l-estrapolazzjoni tal-MRLs, huwa xieraq li għall-grejpfrut jiġi stabbilit l-istess valur eżistenti tal-MRL għal-larinġ. Jenħtieġ għalhekk li l-MRLs eżistenti għall-frott taċ-ċitru jinżammu fil-valuri attwali ħlief għall-grejpfrut li għalihom l-MRL jenħtieġ li jiżdied għal 0,3 mg/kg.

(8) Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kolla fir-rigward tad-dejta ġew issodisfati u li, abbażi tal-evalwazzjoni tal-esponiment tal-konsumatur għal 27 gruppi speċifiċi Ewropej tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti tal-ikel kollha li jista’ jkun fihom dawn is-sustanzi, u lanqas l-esponiment għal perjodu qasir minħabba konsum estrem tal-prodotti rilevanti ma wrew li kien hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(9) Għall-idrażid malejku, l-Awtorità ressqet konklużjoni dwar ir-reviżjoni bejn il-pari tal-valutazzjoni tar-riskju tal-pestiċidi tas-sustanza attiva (3). F’dak il-qafas, huwa rrakkomandat li jiżdiedu l-MRLs għall-patata, għat-tewm, għax-xalotti u għall-ħalib.

(10) Il-birra u t-trab taż-żerriegħa tal-mustarda huma approvati bħala sustanzi bażiċi bir-Regolament ta’ Implimentazzjoni tal-Kummissjoni (UE) 2017/2090 (4) u tar-Regolament ta’ Implimentazzjoni tal-Kummissjoni (UE) 2017/2066 (5), rispettivament. Il-kundizzjonijiet tal-użu ta’ dawk is-sustanzi mhumiex mistennija jwasslu għall-preżenza ta’ residwi fil-prodotti tal-ikel jew tal-għalf li jistgħu jkunu ta’ riskju għall-konsumatur. Għalhekk huwa xieraq li dawk is-sustanzi jiddaħħlu fl-Anness IV tar-Regolament (KE) Nru 396/2005.

(11) Abbażi tal-opinjonijiet motivati u tal-konklużjoni tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(12) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(13) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II, III u IV tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-3 ta’ Mejju 2018. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online fuq: http://www.efsa.europa.eu:

L-opinjoni motivata dwar il-modifika tal-livell massimu ta’ residwi eżistenti għall-abamektina fil-banana. EFSA Journal 2017;15(10):4987 [24 pp.].

Reasoned opinion on the modification of the existing maximum residue level for fluopyram in purslanes. EFSA Journal 2017;15(9):4984 [22 pp.].

Reasoned opinion on the modification of the existing maximum residue levels for fluxapyroxad in various crops. EFSA Journal 2017;15(9):4975 [30 pp.].

Reasoned opinion on the modification of the existing maximum residue level for tefluthrin in carrots. EFSA Journal 2017;15(10):5016 [21 pp.].

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492 [22 pp.].

(4) Ir-Regolament ta’ Implimentazzjoni tal-Kummissjoni (UE) 2017/2090 tal-14 ta’ Novembru 2017 li jġedded l-approvazzjoni tal-birra bħala sustanza bażika skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (ĠU L 297, 15.11.2017, p. 22).

(5) Ir-Regolament ta’ Implimentazzjoni tal-Kummissjoni (UE) 2017/2066 tat-13 ta’ Novembru 2017 dwar l-approvazzjoni tat-trab taż-żerriegħa tal-mustarda bħala sustanza bażika, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (ĠU L 295, 14.11.2017, p. 43).